Dare Redzimhosva Rinoti Harare Commission Haisi Pamutemo
Dare rinotiwo munyori weguta reHarare akadzingwa basa, VaNomutsa Chideya, vanofanirwa kudzoswa pabasa ravo
Dare re High Court rapa mutongo wekuti komisheni yeHarare inotungamirwa naMuzvare Sekesai Makwavarara, yakagadzwa kechina zvisiri pamutemo. Dare ratiwo kudzingwa basa kwemunyori weguta, Va Nomutsa Chideya, hakusi pamutemo, nokudaro VaChideya vanofanirwa kudzokera pabasa ravo. Mutongi wedare, Justice Lawrence Kamocha, vati VaChideya vanofanirwa kudzokera pabasa ravo nekuti komiti yakagadzwa kuti iferefete nyaya dzavaipomerwa, yainge isiri pamutemo. Komiti iyi yaitungamirwa nemutongi wedare ra magistrate, Va Mishrod Guvamombe. Vachipa mutongo wavo munyaya yakakwidzwa mudare naVa Chideya, VaKamocha vati muzvare Makwavarara havasi meya akasarudzwa nevanhu, uye havakwanise kuita basa sameya pasi pemutemo we Urban Councils Act. Dare ratiwo hazvirevi kuti kugadzwa kwekomisheni iyi negurukota rezvekutongwa kwemadhorobha, sarudzo dzekutsvaga makanzura emuHarare hadzichaitwi. VaKamocha vati gurukota rezvekutongwa kwemaguta, harifanirwi kushandisa mukana wekugadza komisheni iyi, kuitira kuti sarudzo dzemakanzura dzisaitwe. Vakamocha vatiwo, kubva mumapepa ari mudare, zvinoratidza kuti pange paine ropa rakaipa pakati pava Chideya naMuzvare Makwavarara. Gweta riri kumirira vaChideya, Va Sternford Moyo, vati mutongo wapihwa nedare unoreva kuti zvose zvanga zvichiitwa nekomisheni inotungamirirwa naMuzvare Makwavarara, hazvisi pamutemo. Komisheni iyi yakatopa kare basa raVa Chideya kuna Va Tendai Mahachi, zvisineyi kuti VaChideya vainge vachipikisa kudzingwa kwavo mumatare. Tabata VaChideya pachavo kuti tinzwe kuti vanotambira seyi mutongo uyu. Asi VaChideya vati vanga vasati vaudzwa nezvemutongo uyu negweta ravo sezvo vanga vasiri muHarare, kunyange hazvo vasiirwa shoko rekuti vabate magweta avo. Mutongo uyu watambirwa nemufaro ne Combined Harare Residents Association, kana kuti CHRA. Sangano iri rinogara rakanetsana ne Harare Commission, richiti haisi pamutemo. Va Precious Shumba ndivo vanoona nezve kufambiswa kwemashoko mu CHRA. Mutori wenhau we Studio 7, Carole Gombakomba atanga nekubvunza VaShumba kuti vanonzwa seyi nemutongo wabuda mudare nhasi. Dzimwe Nhau Kubva ku Studio 7...